ΨΗΦΙΣΜΑ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ σχετικά με μια νέα πολιτική για το μέλλον της κοινοτικής χαλυβουργίας (92/C 161/03)

(Εγκρίθηκε ομόφωνα κατά τη 299η σύνοδο της 2ας Ιουνίου 1992)

Η ΣΥΜΒΟΥΛΕΥΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ

- Έχοντας υπόψη το υπόμνημα των παραγωγών χάλυβα της Κοινότητας το οποίο αποσκοπεί στο να χαράξει «Μια νέα πολιτική για το μέλλον της κοινοτικής χαλυβουργίας»,

Εκτιμώντας ότι:

- η κοινοτική χαλυβουργία διέρχεται μια πολύ κρίσιμη περίοδο που χαρακτηρίζεται από βιομηχανική ύφεση και ένταση του ανταγωνισμού σε παγκόσμιο επίπεδο, μείωση των τιμών και της ζήτησης, καθώς και από αύξηση των εισαγωγών από τρίτες χώρες που δεν διέπονται από τους ίδιους οικονομικούς κανόνες,

- θα πρέπει να συνεχιστεί η αναδιάρθρωση της κοινοτικής χαλυβουργίας για να διατηρηθεί η ανταγωνιστικότητά της,

- η συνθήκη ΕΚΑΧ ανέθεσε στην Επιτροπή την επίτευξη συγκεκριμένων στόχων καθώς και την άσκηση ευρέων και ειδικών αρμοδιοτήτων τις οποίες πρέπει να ασκήσει αποτελεσματικά,

ζητά από την Επιτροπή να εκπληρώσει το καθήκον της όσον αφορά τις παρακάτω προτάσεις:

α) για την ανάκαμψη του επιπέδου των τιμών, στο χαλυβουργικό τομέα, ώστε να προσαρμοστούν με την εξέλιξη των τιμών κόστους, στην κρίσιμη αυτή περίοδο, η βιομηχανία ζητά από την Επιτροπή να τη βοηθήσει να εξασφαλίσει, κατά τρόπο συχνό και ακριβή, τη μελέτη και τη διαφάνεια της αγοράς.

Για το σκοπό αυτό πρέπει να καταρτίζονται, ανά τρίμηνο, για κάθε κατηγορία χαλυβουργικών προϊόντων, με βάση το άρθρο 46 της συνθήκης, προγράμματα προβλέψεων της παραγωγής. Οι επιχειρήσεις θα πρέπει να ανακοινώνουν εθελοντικά στην Επιτροπή τις προθέσεις παραγωγής και παράδοσης προϊόντων. Η Επιτροπή, με βάση τις πληροφορίες αυτές, θα πρέπει να συμβάλει στην ανάπτυξη μιας περισσότερο ισορροπημένης αγοράς 7

β) για να συνεχιστεί η μείωση των δαπανών της χαλυβουργίας, χωρίς να στρεβλωθούν οι συνθήκες του ανταγωνισμού στο εσωτερικό της Κοινότητας, πρέπει να διευκολυνθούν και να ενθαρρυνθούν οι βιομηχανικές συγκεντρώσεις για το σκοπό αυτό, καθώς το επίπεδο συγκέντρωσης παραμένει μικρότερο από εκείνο του διεθνούς ανταγωνισμού και των κυριότερων βιομηχανικών τομέων που ανταγωνίζονται ή είναι πελάτες της χαλυβουργίας 7

γ) για να αποφευχθούν οι αρνητικές συνέπειες των εισαγωγών από τρίτες χώρες στις τιμές, η Επιτροπή θα πρέπει, αφενός, να διαθέσει ανθρώπινους πόρους και αφετέρου να θεσπίσει τις διατάξεις που είναι απαραίτητες για τη χρήση των διαδικασιών αντιντάμπινγκ και κατά των επιχορηγήσεων της ΓΣΔΕ (GATT), υποβάλλοντας σχετικές καταγγελίες το συντομότερο δυνατό και χωρίς να λαμβάνει υπόψη της εξωεμπορικούς παράγοντες. Θα πρέπει επίσης να εφαρμόσει, χωρίς καθυστέρηση, τις ρήτρες διασφάλισης που προβλέπονται στις συμφωνίες σύνδεσης με τις χώρες της Ανατολικής Ευρώπης των οποίων οι εξαγωγές, που αυξάνονται πολύ σημαντικά από τις αρχές του 1992, γίνονται σε πολύ αποσταθεροποιητικές τιμές 7

δ) με την επιφύλαξη της συνέχειας που θα δοθεί στη συνθήκη ΕΚΑΧ και για να περιοριστούν οι μεσοπρόθεσμες επιπτώσεις της χρηματοοικονομικής εξασθένισης της κοινοτικής χαλυβουργίας, η Επιτροπή - όπως ζητήθηκε ήδη από τη συμβουλευτική επιτροπή στο ψήφισμά της της 1ης Οκτωβρίου 1991 (1) - θα πρέπει να μειώσει σημαντικά, προοδευτικά και κατ' εξαίρεση, ενόψει της παρούσας κατάστασης, την εισφορά ΕΚΑΧ, που αποτελεί φόρο που εισάγει διακρίσεις και ο οποίος δε βαρύνει ούτε τις εισαγωγές ούτε τα ανταγωνιστικά προϊόντα. Η Επιτροπή θα πρέπει να επικεντρώσει τη χρήση των κεφαλαίων ΕΚΑΧ, περιλαμβανομένων και των αποθεματικών ΕΚΑΧ, μόνο στην κάλυψη των αναγκών της βιομηχανίας άνθρακα και χάλυβα και των εργαζομένων της.

Η Επιτροπή, για να διευκολύνει την παραγωγική εκ νέου προσαρμογή και απασχόληση του πλεονάζοντος εργατικού δυναμικού, θα πρέπει να βελτιώσει τα μέσα που προβλέπονται από το άρθρο 56. Θα πρέπει προφανώς να εγκαταλείψει κάθε σκέψη μονομερούς επιβάρυνσης του χάλυβα (π.χ. φόρος CO2) - όπως ζητήθηκε από το ψήφισμα της συμβουλευτικής επιτροπής της 3ης Απριλίου 1992 (2) 7

ε) η Επιτροπή, για να βοηθήσει την κοινοτική χαλυβουργία να διατηρήσει τον συνήθη όγκο εξαγωγών προς τις Ηνωμένες Πολιτείες της Αμερικής, θα πρέπει να οργανώσει, με αποφασιστικό τρόπο, την άμυνά της απέναντι σε οποιεσδήποτε επίμονες αμερικανικές προσπάθειες που αποσκοπούν στη μείωση του εν λόγω όγκου εξαγωγών, αναζητώντας, παράλληλα, με τις χαλυβουργικές επιχειρήσεις, προϋποθέσεις επανέναρξης των διαπραγματεύσεων για τη σύναψη πολυμερούς συμφωνίας για το χάλυβα, μόνο τρόπο για να εξασφαλιστεί το ελεύθερο εμπόριο σε διεθνές επίπεδο 7

στ) η Επιτροπή θα πρέπει να ασκήσει έντονη κριτική προς τις νέες επιχορηγήσεις προς τη χαλυβουργική βιομηχανία, λαμβανομένης υπόψη, ιδίως, της υφιστάμενης στην Κοινότητα πλεονάζουσας παραγωγικής ικανότητας. Εάν, για πολιτικούς λόγους, η Επιτροπή και οι κυβερνήσεις των κρατών μελών θεωρήσουν ως αναπόφευκτη την παροχή δικαιώματος χορήγησης νέων επιχορηγήσεων, οι επιχορηγήσεις αυτές θα πρέπει να αποσκοπούν στην επίλυση των κοινωνικών προβλημάτων που ανακύπτουν με την αναδιάρθρωση. Επιπλέον, η Επιτροπή πρέπει να βεβαιωθεί ότι τα σχέδια αναδιοργάνωσης που της υποβάλλονται, θα οδηγήσουν, σε αντιστάθμισμα των αιτήσεων για την παροχή δικαιώματος επιχορηγήσεων, σε μειώσεις των παραγωγικών δυνατοτήτων αρκετά σημαντικές ώστε οι μη επιδοτούμενες χαλυβουργικές επιχειρήσεις να έχουν την ευκαιρία να μειώσουν τις δαπάνες τους χάρη στην αύξηση της παραγωγής τους υπό τις ισχύουσες στην αγορά συνθήκες.

(1) ΕΕ αριθ. C 291 της 8. 11. 1991, σ. 2.

(2) ΕΕ αριθ. C 127 της 19. 5. 1992, σ. 2.